Hrušovský, Pavol, poslanec NR SR (2014-09-11):
Ďakujem pekne, pani podpredsedníčka. Kolegyne, kolegovia, nechcem opakovať tie dôvody, ktoré už spomínali moji predrečníci, spolu sme boli na rokovaní ústavnoprávneho výboru zvolaného na trinástu, ktorý musel byť aj z dôvodov tých, ktoré spomenuli, procesných pochybení dvakrát prerušený, boli vznesené zo strany opozície, nie z dôvodu, z politických dôvodov, ale vecných a právnych argumentov výhrady voči tomu, akým spôsobom táto voľba má prebehnúť. Totiž ja som sa ocitol v situácii ako váš kolega, ktorý stratil rovnakú možnosť navrhovať kandidáta ako tí, ktorí ste o tom dopredu vedeli a ktorí ste sa možno aj na takomto postupe dopredu dohodli. A nepovažujem to za korektné nielen voči nám poslancom, ale považujem to za ešte nekorektnejšie voči ostatným sudcom, ktorí si tiež možno želali byť vo vrcholovom orgáne slovenskej súdnej moci a mať svoje zastúpenie alebo členstvo v Súdnej rade. Aj ja som mal takého kandidáta, len, žiaľ, aj keby som bol chcel, navrhnúť som ho nemohol. A viete prečo? Ten dôvod nespomenula ani kolegyňa Žitňanská, ani Martin Poliačik, ani pán kolega Kadúc. Pán predseda Národnej rady včera hodinu po tom, ako bol odvolaný pán Čimo, pán doktor Čimo z členstva v Súdnej rade, poslal poslancom Národnej rady rozhodnutie, ktorým žiadal poslancov, aby sme dnes do 12.00 hod. navrhli kandidáta na voľbu člena Súdnej rady s tým, že podľa zákona o Súdnej rade musia byť splnené isté formálne a procesné podmienky. Na to, aby ústavnoprávny výbor a Národná rada o takomto personálnom návrhu, ktorý poslanec podať môže, mohla rokovať, je splnenie aj bezúhonnosti, ktorá sa preukazuje odpisom z registra trestov nie starším ako tri mesiace. Podotýkam odpisom z registra trestov, nie výpisom. A podľa zákona o registri trestov register trestov nemôže vydať fyzickej osobe do rúk odpis z registra trestov, ale môže tak podať len právnickej osobe, ktorá o to požiada, a teda v tomto prípade legitímna na vyžiadanie odpisu z registra trestov je Národná rada Slovenskej republiky – či už výbor Národnej rady, alebo plénum. A tento odpis z registra trestov do začiatku rokovania o návrhu kandidáta pána doktora Slovinského, ktorý asi je slušný človek, asi je aj bezúhonný, lebo keby nebol, tak nemôže vykonávať podľa Ústavy Slovenskej republiky funkciu sudcu, prezident by ho musel odvolať, ale splnenie týchto zákonom predpísaných podmienok je predpokladom na rokovanie o kandidátovi, o ktorom máme dnes rozhodnúť. Potom došlo k prerušeniu dvakrát, predpokladám, že dovtedy páni navrhovatelia poslanci splnili všetko pre to, alebo urobili všetko pre to, aby ten odpis z registra trestov k dispozícii sme mali, pravdepodobne je k nahliadnutiu – či už na ústavnoprávnom výbore, alebo keby niekto chcel, pán predseda zrejme poskytne informáciu o tom, že už je k dispozícii. Ale neobstojí pre mňa argument, ktorý počúvam ako nový člen ústavnoprávneho výboru, že však ste to isté robili aj vy pri Čimovi, teda myslím tým, prepáčte, že takto neprotokolárne oslovujem pána doktora Čima, ktorý už nie je členom Súdnej rady, ani ten nemal, keď ste ho volili, odpis z registra trestov v čase, kedy ho mať mal. Pre mňa tieto argumenty nie sú argumentami, ktoré by mali obstáť pri takom závažnom rozhodnutí, preto, lebo viem, že možno sa bude rozhodovať v utorok jedným hlasom o tom, kto bude stáť na čele slovenskej justície. Myslím tým či už na predsedu, alebo predsedníčku Najvyššieho súdu, alebo myslím tým aj na budúceho predsedu Súdnej rady. Priatelia, toto sú mocenské rozhodnutia, ktoré formujú charakter tohto štátu. Súdna moc je jeden z pilierov demokracie, nezávislosti a aplikácie práva bez akéhokoľvek politického zasahovania. Nie je to len želanie? Naše, všetkých tu? Nepohrávajme sa s ohňom! Ja sa nechcem vyhrážať. Ani výklad zastupiteľskej demokracie podľa predstáv, že väčšina je jediná zodpovedná za to, ako vyzerá politika v tomto štáte, a jediná, ktorá môže o všetkom rozhodnúť, nie je dobrou cestou do budúcnosti, k budovaniu usporiadanej spoločnosti. Preto chcem len upozorniť na riziká, priatelia. Neželal by som si, ja viem, že to nejde, lebo to napätie je veľké, tá súťaživosť nahradila nenávisť – či už medzi osobami, alebo medzi stranami – a to neveští nič dobré. Skúsme sa zamyslieť, ja viem, že toto rozhodnutie už zmeniť nemôžeme, myslím tým na pravú stranu mojej pravej ruky, na ktorú sa pozerám ako na poslancov opozície, ale chcem apelovať na vás, aby sme neopakovali chyby z minulosti a aby sme skúsili každý individuálne sa zamyslieť aj nad vážnosťou tohto rozhodnutia, ktoré môže znamenať pre budovanie spravodlivého štátu a justície, ktorú si želáme, aby bola naozaj neskorumpovaná, aby bola v očiach verejnosti dôveryhodná, sa zamysleli nad tým, ako a aké rozhodnutia prijať môžeme a prijať máme.